Author: PC
Company: MZV SR

P r e d k l a d a c i a   s p r á v a

Z iniciatívy predsedu vlády SR sa v dňoch 24.-25.5.2002 v Trenčíne stretli predseda vlády Slovenskej republiky Mikuláš Dzurinda, predseda vlády Českej republiky Miloš Zeman, predseda vlády Poľskej republiky Leszek Miller a István Stumpf, vedúci Úradu vlády MR s predsedami vlád krajín Beneluxu - predsedom vlády Holandského kráľovstva Wimom Kokom, predsedom vlády Belgického kráľovstva Guyom Verhofstadtom a predsedom vlády Luxemburského veľkovojvodstva Jeanom-Claudeom Junckerom. Slovenského, holandského a luxemburského predsedu vlády sprevádzali ministri zahraničných vecí. Počas druhého dňa summitu v Trenčíne zastupoval poľského premiéra L.Millera na rokovaní vicepremiér Marek Pol.
Trenčianske stretnutie bolo v poradí už druhým stretnutím predsedov vlád a ministrov ZV krajín V4-Benelux. Nadviazalo sa ním na dialóg medzi oboma zoskupeniami, ktorý sa začal minulý rok v Luxemburgu (5.12.2001). 

V neformálnej diskusii sa predsedovia vlád zaoberali otázkami nových hraníc rozšírenej Európy, spoločnej európskej budúcnosti, nových bezpečnostných výziev a odpovedí, ako aj budúcnosťou spolupráce V4-Benelux. 

Predsedovia vlád konštatovali opodstatnenosť ďalšej spolupráce krajín Vyšehradu a Beneluxu ako malých a stredných krajín. Zhodli sa, že spoluprácu v tomto formáte nie je potrebné inštitucionalizovať, ale sústrediť sa na riešenie konkrétnych otázok a výmenu skúseností v oblastiach, ktoré sú pre obe zoskupenia výhodné. Súčasne konštatovali, že proces rozširovania je impulzom aj pre budúcu architektúru EÚ a potvrdili svoje odhodlanie konať v súlade s časovým rozvrhom, tak ako bol definovaný v Laekene.  

Rokovania počas summitu, podobne ako predchádzajúca oficiálna návšteva predsedu vlády SR Mikuláša Dzurindu v ČR (19.-20.5.2002) ukázali, že u českej a aj maďarskej strany dochádza k posunu vo vnímaní potreby schengenskej ochrany východných, južných a juhovýchodných hraníc celej V4, ktoré sa po vstupe do EÚ stanú jej vonkajšími hranicami. 

Zvýšenie záujmu o stav vonkajšej hranice celej V4 (a nie iba hranice slovensko-českej a slovensko-ukrajinskej) je pozitívnym momentom. SR by mala využiť vnímanie tohoto problému v ďalších rokovaniach s ČR a EK.

Predsedovia vlád a ministri ZV sa zaviazali pokračovať v politickom dialógu vo formáte V4-Benelux, a tak rozvíjať spoluprácu malých a stredných krajín v európskych štruktúrach za účelom obhajoby ich vlastných záujmov na európskej úrovni. Predseda holandskej vlády v závere prisľúbil, že novonastupujúcej holandskej vláde navrhne, aby sa ďalšie stretnutie PV V4-Benelux uskutočnilo v Holandsku. Termín takéhoto stretnutia má byť upresnený dodatočne.